RO Jurnalul Oficial al Uniunii Europene C 195/15

Publicarea unei cereri în temeiul articolului 50 alineatul (2) litera (a) din Regulamentul (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare

(2016/C 195/09)

Prezenta publicare conferă dreptul de opoziție la cererea de înregistrare în temeiul articolului 51 din Regulamentul (UE) nr. 1151/2012 al Parlamentului European și al Consiliului (1).

DOCUMENT UNIC

„ŠOLTANSKO MASLINOVO ULJE”

Nr. UE: HR-PDO-0005-01346 – 19.06.2015

DOP ( X ) IGP ( )

1. Denumirea

„Šoltansko maslinovo ulje”

2. Statul membru sau țara terță

Croația

3. Descrierea produsului agricol sau alimentar

3.1. Tipul de produs

Clasa 1.5. Uleiuri și grăsimi (unt, margarină, ulei etc.)

3.2. Descrierea produsului căruia i se aplică denumirea de la punctul 1

Uleiul de măsline extravirgin cunoscut sub numele de „Šoltansko maslinovo ulje” este obținut direct din fructele măslinului prin mijloace pur mecanice.

La momentul comercializării, „Šoltansko maslinovo ulje” trebuie să prezinte următoarele proprietăți fizico-chimice:

— proporția acizilor grași liberi trebuie să fie ≤ 0,70 %, iar indicele de peroxid trebuie să fie ≤ 7,0 mmol O2/kg Extincția specifică la lumină UV trebuie să fie K270 ≤ 0,220, K232 ≤ 2,50 și ∆K≤ 0,010

și următoarele caracteristici organoleptice:

— culoare gălbui-verde, cu miros de frunze de măslin și de fructe verzi (fructat verde), de obicei cu arome florale și fructate. Cea mai frecventă aromă este cea de banană. Gustul amar și picant este agreabil.

Uleiul nu prezintă defecte organoleptice, medianele atributelor fructat, amar și picant sunt de ≥ 1 fiecare, iar suma medianelor proprietăților organoleptice pozitive trebuie să fie ≥ 5.

3.3. Hrană pentru animale (doar în cazul produselor de origine animală) și materii prime (doar în cazul produselor prelucrate)

Uleiul „Šoltansko maslinovo ulje” este produs din fructele soiurilor autohtone de măsline cunoscute sub numele de Levantinka (cu sinonimul Šoltanka) și Oblica. Soiul Levantinka trebuie să constituie cel puțin 50 %, în vreme ce proporția soiurilor Levantinka (cu sinonimul Šoltanka) și Oblica îmbinate trebuie să fie de cel puțin 95 %. Restul de maximum 5 % poate proveni din alte soiuri cultivate în livezile de măslini din Šolta și având în vedere procentajul redus, nu va avea efect asupra proprietăților finale ale produsului.

3.4. Etape specifice ale producției care trebuie să se desfășoare în aria geografică delimitată

Toate etapele producției uleiului „Šoltansko maslinovo ulje”, de la cultivarea și recoltarea măslinelor, la prelucrarea lor în ulei, trebuie să se desfășoare în aria geografică indicată la punctul 4

3.5. Norme specifice privind felierea, răzuirea, ambalarea etc. a produsului la care se referă denumirea înregistrată

Pentru ca produsul să-și păstreze proprietățile specifice și calitatea, „Šoltansko maslinovo ulje” trebuie îmbuteliat în aria geografică indicată la punctul 4 Deoarece Šolta este o insulă, uleiul de măsline este transportat inclusiv pe mare. Prin urmare, lumina, temperatura și alți factori naturali ar putea avea un impact negativ asupra calității produsului, iar caracteristicile organoleptice ale uleiului de măsline ar putea fi alterate. Din acest motiv, „Šoltansko maslinovo ulje” nu poate fi ambalat în afara ariei geografice definite. Un sistem de inspecție garantează originea și trasabilitatea produsului, ceea ce ar fi mai dificil de realizat în afara ariei de producție. „Šoltansko maslinovo ulje” trebuie îmbuteliat în sticle de culoare închisă cu un volum de maximum 1 litru.

3.6. Norme specifice privind etichetarea produsului la care se referă denumirea înregistrată

—

4. Delimitarea concisă a ariei geografice

Aria de producție a uleiului „Šoltansko maslinovo ulje” cuprinde insula Šolta și șapte insulițe din apropierea orașului Maslinica: Polebrnjak, Saskinja, Balkun, Kamik, Šarac, Grmej and Stipanska, care fac parte din municipalitatea Šolta. Šolta este o insulă din arhipelagul Dalmației centrale, aflat în cantonul Split-Dalmația. Šolta este despărțită de continent și, spre nord, de insula Čiovo de canalul Split, de insula Brač, spre est, de strâmtoarea Split și de insula Drvenik Veli, spre vest, de canalul Šolta.

5. Legătura cu aria geografică

Specificitatea ariei geografice

Factori naturali

Solurile insulei Šolta prezintă caracteristicile unei clime mediteraneene carstice și sunt rezultatul combinației dintre roca-mamă calcaroasă și dolomitică, terenul deluros și climă. Acest amestec de factori de formare a solului a generat un tip de sol deosebit în această zonă carstică mediteraneeană, precum și solului terra rossa și regosolului.

Insula Šolta se află într-o zonă geografică îngustă, în centrul așa-numitei zone euro-mediteraneene a Mării Adriatice de est. Din punctul de vedere al climei și al vegetației este o regiune a coastei Mării Adriatice care se bucură de condiții microecologice deosebite, caracterizate de cea mai redusă cantitate de precipitații și de cea mai ridicată temperatură medie anuală. Principalele caracteristici ale climei insulei Šolta sunt iernile blânde și verile uscate și faptul că în cea mai ploioasă lună a anului plouă de trei ori mai mult decât în cea mai uscată lună a verii. Cantitatea de ploaie în cea mai uscată lună este mai mică de 40 mm. Verile sunt fierbinți, uscate și însorite. Temperatura medie anuală a aerului pe insula Šolta este de 16 °C, iar media precipitațiilor este de 847 mm. Insula se află într-o regiune aridă, cu temperaturi moderate spre ridicate. Plouă mai ales în ultima parte a toamnei și în prima parte a iernii, când se înregistrează o activitate ciclonică puternică, precum și primăvara, în lunile martie și aprilie. Cele mai reduse precipitații se înregistrează în luna iulie. Insula Šolta se află în cea mai însorită parte a Croației, cu 2 713 ore de soare pe an, media zilnică fiind de aproximativ 7,4 ore.

Vânturile care suflă pe Šolta sunt bora, sirocoul și mistralul. Bora este un vânt uscat, răcoros și puternic, care bate în rafale și care bate cel mai adesea iarna și la începutul primăverii. Sirocoul este un vânt umed, cald și monoton și este urmat de ploi abundente. Mistralul suflă cel mai adesea în perioada verii, datorită vitezelor diferite de încălzire a apei și a pământului.

Factori umani

Deoarece livezile de măslini de pe insula Šolta se află mai ales pe terenuri carstice inaccesibile și improprii pentru alte tipuri de producție agricolă, producătorii îngrijesc măslinii și culeg fructele în mod tradițional chiar și în prezent: pământul este săpat manual, cu unelte manuale tradiționale (sapă și târnăcop), iar buruienile sunt smulse manual și tăiate cu ajutorul unei seceri sau al unei coase tradiționale. Măslinele sunt luate de pe pom prin scuturarea ramurilor și prin greblare manuală, astfel încât măslinele să cadă pe o plasă, pe o folie de plastic sau pe o pânză întinsă sub pom. Pentru recoltarea manuală a măslinelor este permisă utilizarea greblelor de plastic sau a scuturătoarelor de pomi manuale. Una dintre metodele specifice utilizate de cultivatorii locali de măslini pentru creșterea productivității măslinilor de pe insula Šolta este altoirea. Aceasta este o metodă de reproducere vegetativă prin care o ramură de măslin din soiul Oblica este altoită cu o ramură de măslin din soiul Levantinka (sinonim: Šoltanka).

Specificitatea produsului

Specificitatea și calitatea produsului „Šoltansko maslinovo ulje” se datorează soiurilor autohtone Levantinka (sinonim: Šoltanka) și Oblica utilizate pentru producerea acestui ulei. Împreună, aceste soiuri constituie peste 95 % din gama soiurilor de măslin cultivate pe insula Šolta. Soiul Levantinka (sinonim: Šoltanka) nu este nicăieri atât de bine reprezentat ca pe insula Šolta.

Cercetările referitoare la compușii volatili efectuate asupra unor eșantioane de ulei de măsline provenit din insula Šolta au indicat prezența unui număr mare de compuși fenolici, care generează mirosul de frunze de măslin și de fructe verzi, așa-numitul gust fructat verde. Cei mai frecvenți compuși sunt (E)-2-hexenal și (Z)-3-hexenol, în vreme ce acetatul de hexil generează aroma fructată de banană.

S-a constatat că uleiul de măsline obținut din soiurile Levantinka (sinonim: Šoltanka) și Oblica are un conținut bogat de polifenol (antioxidant natural), care împiedică deteriorarea uleiului, păstrându-l proaspăt și aromat o perioadă îndelungată (M. Žanetić et al; Influences of polyphenolic compounds on the oxidative stability of virgin olive oils from selected autochthonous varieties, „Journal of Food, Agriculture and Environment”, 2013).

În ceea ce privește soiul Levantinka (sinonim: Šoltanka), s-a constatat că proprietățile legate de miros și de gust sunt echilibrate; în schimb, s-a constatat că soiul Oblica generează un miros fructat pronunțat, gustul amar și cel picant fiind mai puțin puternice (M. Žanetić et al; Ispitivanje fenolnih spojeva i senzorski profil dalmatinskih djevičanskih maslinovih ulja, „Pomologia Croatica” vol. 17, Nr. 1-2, 2011).

Primele dovezi scrise referitoare la uleiul de măsline din insula Šolta datează din vremuri străvechi. Autorul Mihovilović scrie că „… insula Šolta a aparținut orașului Split, iar în perioada stăpânirii venețiene, din 1409 până în 1797, o sursă de aprovizionare a orașului Split a fost producția agricolă a insulei Šolta. Insula Šolta a furnizat vin, ulei de măsline, cereale, fructe uscate și linte” (M. A. Mihovilović, Otok Šolta-monografija, 1990).

Registrul parohiei Sf. Ștefan menționează că „Šolta este o veritabilă plantație de măslini din soiul Levantinka, grecesc sau, cum e cunoscut pe continent, soiul Šoltanka și cuprinde numeroși cultivatori de măslini care obțin rezultate deosebit de bune.” (Registrul parohiei Sf. Ștefan, Nada, Grohote, 1979).

Chiar și în prezent, denumirea „Šoltansko maslinovo ulje” se utilizează în vorbirea curentă (documente de livrare și facturi, Zadruga Eko Rast Šolta, Kušaonica Kapja i Bokun, 2011., 2013. și 2014).

Legătura cauzală

Calitatea produsului „Šoltansko maslinovo ulje” se datorează următorilor factori care stabilesc legătura cauzală: clima, disponibilitatea soiurilor autohtone, priceperea și experiența producătorilor în ceea ce privește procesele de producție și tradiția istorică a cultivării măslinilor.

Condițiile climatice din aria agricolă delimitată, marcate de veri fierbinți, aride și însorite și de ierni blânde, favorizează cultivarea măslinilor din soiurile Levantinka (sinonim: Šoltanka) și Oblica, deci subtipul de climă „Csa” care predomină pe insula Šolta mai este numit și clima măslinului. Vânturile care mătură insula exercită, de asemenea, o influență puternică asupra livezilor de măslini din Šolta. Grație maselor de aer aduse de vântul răcoros și uscat bora, infestările cu dăunători și bolile plantelor nu provoacă daune semnificative livezilor de măslini din Šolta. Vântul umed și cald siroco, urmat de ploi abundente, suflă frecvent în lunile de vară și este deosebit de important și de benefic, deoarece oferă măslinilor cantitatea de umiditate necesară. Vântul mistral, care suflă în mai și iunie, este important în perioada înfloririi și polenizării, când măslinii fac flori și se formează fructele.

Specificitatea și calitatea uleiului „Šoltansko maslinovo ulje” se bazează pe alcătuirea livezilor de măslini din Šolta, deoarece soiurile Levantinka (sinonim: Šoltanka) și Oblica constituie peste 95 % dintre soiurile de măslin de pe insula Šolta, cel mai răspândit soi fiind Levantinka (sinonim: Šoltanka), care constituie până la 50-60 % din livezile de măslini ale insulei. Uleiul „Šoltansko maslinovo ulje” este caracterizat de un miros fructat, cu o notă moderată de banană, și de un gust ușor amar și picant.

Producătorii au acumulat o pricepere și o experiență considerabile pentru a depăși problemele generate de terenul carstic inaccesibil pe care sunt plantate livezile de măslini din Šolta. Chiar și în prezent, lucrările agricole din livezile de măslini se desfășoară manual sau cu ajutorul unor unelte mici, tradiționale. Recoltarea manuală permite selectarea măslinelor în livezi, pe loc, doar cele mai bune și mai sănătoase măsline fiind alese pentru producția de „Šoltansko maslinovo ulje”, asigurându-se astfel calitatea constantă a uleiului. Totodată, producătorii de pe insula Šolta utilizează o metodă prin care soiul Oblica este altoit cu soiul Levantinka (sinonim: Šoltanka), pentru a se produce așa-numiții pomi micști. Această tehnică îmbunătățește fertilitatea pomilor din soiul Oblica și sporește productivitatea.

Trimitere la publicarea caietului de sarcini

[articolul 6 alineatul (1) al doilea paragraf din prezentul regulament]

http://www.mps.hr/UserDocsImages/HRANA/SOLTANSKO%20MASLINOVO%20ULJE/Izmijenjena%20specifikacija%20proizvoda%20Šoltansko%20maslinovo%20ulje_16.3.2016_133943.pdf

(1) JO L 343, 14.12.2012, p. 1.